Bent Bøgsted (DF), 2013-02-28:
Tak, formand.
Man kan sige meget om forslaget om afskaffelse af varighedsbegrænsningen af sygedagpenge.
Det var det løfte, som regeringen har givet Enhedslisten.
Sådan har jeg forstået det.
Hvis jeg har forstået det rigtigt, har Enhedslisten fået et løfte om det.
Jeg forstår godt, at Enhedslisten er lidt utilfreds med, at de skal agere stemmekvæg for en regering, der har givet dem et løfte, og når løftet skal opfyldes og statsministeren sidder på pinden, er regeringen egentlig ligeglad med Enhedslisten.
Det må være en lidt sur fornemmelse for Enhedslisten, at regeringen løber fra det, den har lovet.
Det er nok ikke den rigtige måde.
Eller så har Enhedslisten ikke været god nok til at stille krav til regeringen, hvis de skulle have noget gennemført.
Men Dansk Folkeparti går ikke ind for at afskaffe varighedsbegrænsningen.
Vi er ved at forhandle om nye sygedagpengeregler.
Det er ikke en afskaffelse af varighedsbegrænsningen.
Der er det for en lille gruppe, der kommer under den ottende forlængelsesmulighed.
De kan få sygedagpenge ubegrænset.
Men for dem, der kommer ind i ressourceforløbet, vil jeg ikke kalde det en afskaffelse af varighedsbegrænsningen.
Man laver det om til en anden ydelse, kontanthjælpsydelse, der så ikke er ægtefælleafhængig.
Det er det, der er lagt op til.
Jeg forstår godt, at Enhedslisten er lidt utilfreds med det, men Enhedslisten har jo ikke været konsekvent over for regeringen, hvis regeringen er løbet fra nogle løfter.
Men hvordan det nye system med sygedagpenge skal blive og udfærdiges er for tidligt at sige nu, når vi sidder og forhandler.
Der kan nemt komme ændringer i det udspil, der er kommet fra regeringen.
Vi skulle jo gerne se, om vi kunne komme frem til et nyt system.
Der er lagt op til, at der bliver samlet op, så der ikke er nogen, der helt mister deres indkomst.
Det er da positivt.
Det er noget, vi i Dansk Folkeparti har foreslået.
Det er noget med et ressourceforløb, de skal ind under, men vi havde ikke forestillet os, at det skulle være uendeligt.
Hvordan det bliver, afhænger af forhandlingerne.
Når man kigger tilbage, ser man, at varighedsbegrænsningen blev indført i 1990 af den daværende radikale minister Aase Olesen – hun er her desværre ikke mere.
Det blev indført dengang, og det var stort set et enstemmigt Folketing, der stemte for.
Enhedslisten eksisterede ikke i 1991, det var alle mulige andre fraktioner, så vidt jeg husker.
Jeg kan ikke lige huske, hvordan de stemte på det tidspunkt.
Jeg kan ikke lige huske, hvornår Enhedslisten blev dannet, det må jeg sige.
Det var stort set alle partier i Folketinget, der i 1990 stemte for, at varighedsbegrænsningen skulle indføres.
Der er sket mange ændringer siden, og i 00'erne har vi i Dansk Folkeparti fået indført fire forlængelsesmuligheder, der har hjulpet nogle af dem, der er på sygedagpenge i dag.
Et af de problemer, som vi også kan se, er, at man ude i kommunerne ikke tolker reglerne på samme måde, som vi gør herinde.
Når vi har siddet og forhandlet noget på plads, har vi troet, at det var i orden.
Så kommer det først igennem embedsmandsapparatet i ministeriet, så kommer der vejledning ud til kommunerne, så tolker de reglerne ude i kommunerne på en måde, og når der er kommet en ny vejledning, og de har tolket reglerne, kører de alligevel efter den gamle vejledning.
Det sker nogle gange ude i kommunerne.
Så kommer der en masse klagesager, og der skal vi selvfølgelig også se på at få stoppet alle de klagesager, så der ikke er nogen, der bliver frataget sygedagpenge, uden at der er hold i det.
Det skyldes jo, som jeg ser det, at kommunerne tolker det forkert efter den lovgivning, der er.
Det er sådan noget, vi også skal se på her.
Men det må vi se under forhandlingerne ovre i ministeriet.